ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 91/671/EΟΚ του Συμβουλίου για την προσέγγιση των νομοθεσιών των κρατών μελών σχετικά με την υποχρεωτική χρήση της ζώνης ασφαλείας στα οχήματα κάτω των 3,5 τόνων

2000/0315 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 91/671/EΟΚ του Συμβουλίου για την προσέγγιση των νομοθεσιών των κρατών μελών σχετικά με την υποχρεωτική χρήση της ζώνης ασφαλείας στα οχήματα κάτω των 3,5 τόνων

1- ΙΣΤΟΡΙΚΗ ΑΝΑΔΡΟΜΗ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2000) 815 - C5-0684/2000 - 2000/0315(COD)): // 7.12.2000

Ημερομηνία έκδοσης της γνώμης της Οικονομικής και Κοινωνικής Επιτροπής: // 11.7.2001

Ημερομηνία έκδοσης της γνώμης του Ευρωπαϊκού Κοινοβουλίου, πρώτη ανάγνωση: // 31.5.2001

Ημερομηνία έγκρισης του κοινού προσανατολισμού στο Συμβούλιο: // 17.6.2002

Ημερομηνία έγκρισης της κοινής θέσης με ειδική πλειοψηφία: // 14.11.2002

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στα βήματα της ανακοίνωσής της για την οδική ασφάλεια που εκδόθηκε τον Μάρτιο του 2000 (COM(2000)125 τελικό) και συνεπεία της θετικής υποδοχής που έτυχε από το Ευρωπαϊκό Κοινοβούλιο και το Συμβούλιο με αντίστοιχα ψηφίσματά τους, στα οποία υπογραμμίστηκε ότι η χρήση των ζωνών ασφαλείας αποτελεί ένα από τα αποτελεσματικότερα μέτρα οδικής ασφαλείας, η Επιτροπή προτείνει την επέκταση του πεδίου εφαρμογής της οδηγίας 91/671/ΕΟΚ και επιβάλλει τη χρήση των ζωνών ασφαλείας, όπου αυτές υπάρχουν από όλους τους επιβάτες των αυτοκινήτων οχημάτων (των κατηγοριών: M1, N1, M2, N2, M3, N3) και για τα παιδιά τα οποία πρέπει να συγκρατούνται από κάποιο κατάλληλο σύστημα συγκράτησης παιδιών, όταν ταξιδεύουν σε επιβατικά οχήματα και ελαφρά φορτηγά (οχήματα των κατηγοριών M1 και N1). Η αρχική οδηγία για τη χρήση των ζωνών ασφαλείας και τη συγκράτηση των παιδιών, η οδηγία 91/671/ΕΟΚ, εφαρμόζεται μόνο για τα οχήματα και τα ελαφρά φορτηγά (των κατηγοριών: M1και N1) και, μολονότι αντιμετωπίζει το θέμα της υποχρεωτικής χρήσης των συστημάτων συγκράτησης για τα παιδιά, παρέχει την ευχέρεια στα κράτη μέλη να επιτρέπουν τη συγκράτηση παιδιών ηλικίας τριών ετών και άνω από ζώνες ασφαλείας που προορίζονται για ενήλικες. Επίσης, επιτρέπει στα κράτη μέλη να εξαιρούν τα παιδιά ηλικίας κάτω των 3 ετών από την τοποθέτηση των ειδικών συστημάτων συγκράτησης, υπό τον όρο ότι κάθονται στα πίσω καθίσματα και εάν τα συστήματα συγκράτησης των παιδιών δεν είναι διαθέσιμα στο όχημα, δηλαδή με την αρχική οδηγία δεν επιβάλλεται στους γονείς η υποχρέωση να αγοράζουν και να χρησιμοποιούν συστήματα συγκράτησης παιδιών για τα παιδιά τους.

3- ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικά σχόλια

Όπως σημειώνει η Επιτροπή, η κοινή θέση που εγκρίθηκε από το Συμβούλιο αντικατοπτρίζει σε σημαντικό βαθμό την αρχική πρόταση που είχε υποβληθεί από την Επιτροπή και τη γνώμη που είχε εκδώσει το Ευρωπαϊκό Κοινοβούλιο σε πρώτη ανάγνωση. Η κοινή θέση αποτελεί την αντανάκλαση της εξισορροπημένης συμβιβαστικής λύσης.

Το Συμβούλιο ενέκρινε όλες τις τροπολογίες που προτάθηκαν από το Ευρωπαϊκό Κοινοβούλιο, οι οποίες ήταν αποδεκτές για την Επιτροπή, με εξαίρεση μια τροπολογία, αναφορικά με μια αιτιολογική σκέψη η οποία ανέθετε στην Επιτροπή το καθήκον διεξαγωγής σχετικής ενημερωτικής εκστρατείας, παράλληλα με την έκδοση των νομοθετικών μέτρων. Παρά το γεγονός ότι το Συμβούλιο δεν αποδέχθηκε την προαναφερόμενη αιτιολογική σκέψη, η Επιτροπή προωθεί με ενεργούς ρυθμούς τις ενημερωτικές εκστρατείες για τη χρήση των ζωνών ασφαλείας από τους επιβάτες που ταξιδεύουν με ιδιωτικά επιβατικά, όσο και με εμπορικά οχήματα.

3.2 Μέτρα που θεσπίστηκαν συνεπεία των τροπολογιών του Κοινοβουλίου

Το Ευρωπαϊκό Κοινοβούλιο εξέδωσε ευνοϊκή γνώμη επί της πρότασης της Επιτροπής και ζήτησε την ενίσχυση ορισμένων διατάξεων. Στις τροπολογίες που εγκρίθηκαν από το Κοινοβούλιο λαμβάνονται κατά βάση υπόψη οι πρακτικές λεπτομέρειες τόσο της επιβολής, όσο και της χρήσης των μέτρων.

α) Τροπολογίες του Ευρωπαϊκού Κοινοβουλίου που ήταν αποδεκτές για την Επιτροπή και οι οποίες ενσωματώθηκαν στην κοινή θέση του Συμβουλίου

Οι ακόλουθες τροπολογίες του Ευρωπαϊκού Κοινοβουλίου ήταν αποδεκτές για την Επιτροπή και ενσωματώθηκαν στην κοινή θέση του Συμβουλίου:

- Η τροπολογία του Κοινοβουλίου αναφορικά με το άρθρο 2 παράγραφος 1, πρώτο και δεύτερο εδάφιο, με τις οποίες μεταβάλλεται ο ορισμός ενός παιδιού για το οποίο επιβάλλεται η χρήση συστημάτων συγκράτησης παιδιών από το να είναι παιδιά ηλικίας κάτω των 12 ετών και να εμφανίζουν μάζα 36 kg σε βάρος, στο να είναι ηλικίας κάτω των 12 ετών και ύψους κάτω των 150 cm. Παρά το ότι είναι θεωρητικά ορθή η κατάταξη του μεγέθους των παιδιών σε κατηγορίες, ανάλογα με το βάρος τους, ο καθορισμός ορίου ύψους θεωρείται ότι αποτελεί πιο πρακτικό μέτρο.

- Οι εξαιρέσεις από τις ρυθμίσεις της οδηγίας καλύπτονται στο άρθρο 6. Το Ευρωπαϊκό Κοινοβούλιο επεκτείνει τις προαναφερόμενες ρυθμίσεις, ώστε να λαμβάνονται υπόψη οι ειδικές συνθήκες, υπό τις οποίες τα λεωφορεία και πούλμαν και τα μίνι-λεωφορεία μπορεί να χρησιμοποιηθούν ως οχήματα τοπικών, αστικών μεταφορών και για το λόγο αυτό δεν επιβάλλεται η χρήση ζωνών ασφαλείας.

- Με ένα νέο άρθρο του, το Ευρωπαϊκό Κοινοβούλιο αναθέτει στην Επιτροπή το καθήκον να υποβάλει έκθεση για την υλοποίηση της οδηγίας. Στην έκθεση οφείλει να περιλαμβάνεται η αξιολόγηση των τεχνολογικών εξελίξεων που έχουν σημειωθεί στα συστήματα συγκράτησης και ιδίως σε ό,τι αφορά την αυτόματη απενεργοποίηση μετωπικών αερόσακων (στους οποίους γίνεται παραπομπή για "την ανάπτυξη συστημάτων αερόσακου περισσότερο φιλικών προς τον χρήστη"), όταν γίνεται χρήση συστημάτων ασφαλείας για παιδιά με μέτωπο προς τα πίσω. Στο άρθρο εκφράζεται η επιθυμία η έκθεση να συνοδεύεται από σχετική τροποποιημένη πρόταση, όπου αυτό κρίνεται αναγκαίο. Σύμφωνα με την κοινή θέση, η Επιτροπή θα συνεχίσει τις έρευνές της για την ασφάλεια των προσώπων στα οχήματα, θα υποβάλει σχετική έκθεση για το θέμα αυτό και θα συγκροτήσει επιτροπή έργο της οποίας θα είναι η προσαρμογή της οδηγίας στην τεχνική πρόοδο. Η Επιτροπή εξετάζει τη στιγμή αυτή καλύτερα συστήματα απενεργοποίησης των αερόσακων που αποτελούν μέρος του προγράμματος EuroNCAP.

β) Τροπολογίες του Ευρωπαϊκού Κοινοβουλίου οι οποίες δεν ενσωματώθηκαν στην κοινή θέση

Οι ακόλουθες τροπολογίες του Ευρωπαϊκού Κοινοβουλίου δεν ενσωματώθηκαν στην κοινή θέση του Συμβουλίου:

- Η νέα αιτιολογική σκέψη του Ευρωπαϊκού Κοινοβουλίου με την οποία επιβαλλόταν στην Επιτροπή η διεξαγωγή ενημερωτικών εκστρατειών, ταυτόχρονα με την έκδοση των νομοθετικών μέτρων, με τα οποία θα επισημαινόταν η αναγκαιότητα απενεργοποίησης των μετωπικών αερόσακων σε περίπτωση χρήσης συστημάτων ασφαλείας για παιδιά με μέτωπο προς τα πίσω. Παρά το γεγονός ότι το Συμβούλιο δεν εγκρίνει την τροπολογία, η Επιτροπή συνέχισε την εξέταση του ζητήματος στο πλαίσιο της εκστρατείας EuroNCAP και με τον τρόπο αυτό ανέλαβε λειτουργικό ρόλο στην πορεία για να ενθαρρυνθούν οι προσπάθειες βελτιωμένης προειδοποίησης για τη χρήση των αεροσκαφών και, σε τελική ανάλυση, αναφορικά με το θέμα της αυτόματης απενεργοποίησης. Η Επιτροπή προτίθεται επίσης να πλαισιώσει τη σχετική νομοθεσία με συνοδευτικά μέτρα, αναλαμβάνοντας ενημερωτικές εκστρατείες για τις ζώνες ασφαλείας και τα συστήματα συγκράτησης των παιδιών.

- Όπως θεσπίζεται με την τροπολογία του Ευρωπαϊκού Κοινοβουλίου αναφορικά με το άρθρο 2, οι κατασκευαστές των αυτοκινήτων οχημάτων πρέπει να αναφέρουν ποια συστήματα συγκράτησης παιδιών είναι τα κατάλληλα και είναι εύκολο να προσαρμοστούν στα οχήματά τους. Παρά το γεγονός ότι αναγνωρίζεται ότι ορισμένα συστήματα συγκράτησης των παιδιών είναι ευκολότερο να χρησιμοποιούνται και να τοποθετούνται από άλλα, τα εν λόγω συστήματα συγκράτησης των παιδιών κατατάσσονται όλα στην κατηγορία της "καθολικής" μορφής, όπως αυτή καθορίζεται στον κανονισμό των ΗΕ-ΟΕΕ 44.03 και έχουν ως εκ τούτου εγκριθεί προς χρήση σε όλα τα αυτοκίνητα οχήματα. Η Επιτροπή αναγνωρίζει ωστόσο ότι υπάρχει περιθώριο βελτίωσης στο θέμα της πρόβλεψης συστημάτων συγκράτησης για παιδιά και έχει την πρόθεση να προωθήσει σχετικό πρόγραμμα "αξιολόγησης των συστημάτων συγκράτησης για παιδιά", στόχος του οποίου θα είναι η κατάταξη σε συγκεκριμένες κατηγορίες και η βαθμολόγηση των συστημάτων συγκράτησης για παιδιά, σε συνάρτηση με την ευκολία της χρήσης τους, την ευκολία της τοποθέτησής τους, αλλά και την αντίστοιχη ασφάλεια που παρουσιάζουν στις περιπτώσεις οδικών ατυχημάτων. Η κοινοπραξία θα ασχοληθεί με την αξιολόγηση των συστημάτων συγκράτησης για παιδιά και, τη στιγμή αυτή, διοργανώνεται η αντίστοιχη εκστρατεία διάδοσης των στοιχείων.

3.3 Nέες πτυχές που καθιερώνονται από το Συμβούλιο και η θέση της Επιτροπής σε συνάρτηση με αυτές

Η αρχική πρόταση της Επιτροπής είχε καταρτιστεί διακατεχόμενη από το πνεύμα της αρχικής οδηγίας, με αποτέλεσμα να επιβάλλεται όλοι οι επιβάτες των μηχανοκίνητων οχημάτων να προσδένονται με τις διαθέσιμες ζώνες ασφαλείας και όλα τα παιδιά που επιβαίνουν στα αντίστοιχα οχήματα να συγκρατούνται από κατάλληλα συστήματα συγκράτησης παιδιών. Στην πρόταση δεν είχε γίνει προσπάθεια να ληφθούν υπόψη ορισμένες λεπτομερείς πρακτικές συνέπειες, όπως η περιστασιακή ανάγκη μεταφοράς περισσότερων ανθρώπων από τις διαθέσιμες ζώνες ασφαλείας ή τα συστήματα συγκράτησης για παιδιά ή οι ειδικές πρακτικές ρυθμίσεις των συστημάτων συγκράτησης για παιδιά σε πολύ μικρά οχήματα. Στην κοινή θέση που εγκρίθηκε από το Συμβούλιο, παρά το γεγονός ότι αντικατοπτρίζεται σε πολύ σημαντικό βαθμό η αρχική πρόταση που είχε υποβληθεί από την Επιτροπή, αναπτύσσονται ορισμένες υποχρεωτικές και αναλυτικές τροπολογίες, παρεκκλίσεις και εξαιρέσεις, οι οποίες αντικατοπτρίζουν σε πολύ σημαντικό βαθμό τις πρακτικές συνέπειες για την ασφάλεια των επιβαινόντων και για την επιβολή των σχετικών όρων, με αποτέλεσμα να διασφαλίζεται με τον τρόπο αυτό η ευκολότερη ενσωμάτωσή τους στο εθνικό δίκαιο.

Με την κοινή θέση θεσπίζονται οι ακόλουθες αλλαγές στην πρόταση της Επιτροπής:

Κατά πρώτο λόγο στις αιτιολογικές σκέψεις οι οποίες αφορούν τις τροπολογίες που επέρχονται στα άρθρα:

- Οι αιτιολογικές σκέψεις 7 και 8 της αρχικής πρότασης συγχωνεύτηκαν στην ενιαία αιτιολογική σκέψη 7. Κατά τη γνώμη της Επιτροπής, η αλλαγή αυτή προσδίδει μεγαλύτερη σαφήνεια στο κείμενο.

- Προστίθεται η αιτιολογική σκέψη 8 η οποία αναφέρεται στις διάφορες εξαιρέσεις από τις ρυθμίσεις της οδηγίας. Με τη διάταξη αυτή υποστηρίζεται η πρώτη ανάγνωση του Ευρωπαϊκού Κοινοβουλίου και η Επιτροπή είναι σύμφωνη.

- Τροποποιείται η αιτιολογική σκέψη 9 και η γνώμη της Επιτροπής είναι ότι η μεταβολή αυτή καθιστά το κείμενο σαφέστερο.

- Τροποποιείται η αιτιολογική σκέψη 10. Η αιτιολογική σκέψη εξακολουθεί να σχετίζεται με την χρήση των ζωνών ασφαλείας σε οχήματα των κατηγοριών M2 και M3, παραπέμποντας ωστόσο πλέον στις εξαιρέσεις από την αναγκαιότητα για τα κράτη μέλη να απαιτούν τη χρήση των ζωνών ασφαλείας για παιδιά ηλικίας κατώτερης των 3 ετών. Επιβάλλει στην Επιτροπή τον όρο να διερευνήσει την κατάσταση αυτή και να προτείνει περαιτέρω τροπολογίες, εάν το κρίνει αναγκαίο. Η εν λόγω αιτιολογική σκέψη συσχετίζεται με τις συμφωνηθείσες τροποποιήσεις που επέρχονται στο άρθρο 2 παράγραφος 2 και είναι για τον λόγο αυτό αποδεκτή για την Επιτροπή.

- Οι αιτιολογικές σκέψεις 11 και 12 αναφέρονται στην ανάγκη προσαρμογής της νομοθεσίας, για να ληφθεί υπόψη η τεχνική πρόοδος ιδίως σε ό,τι αφορά τα συστήματα συγκράτησης για παιδιά. Οι προαναφερόμενες αιτιολογικές σκέψεις σχετίζονται με το νέο άρθρο 7 για τις προσαρμογές στην τεχνολογική πρόοδο και είναι ως εκ τούτου αποδεκτές για την Επιτροπή. Με τον τρόπο αυτό ενσωματώνεται η επιθυμία του ΕΚ να καταρτίζει η Επιτροπή σχετική έκθεση για τις εξελίξεις της τεχνολογικής προόδου.

- Η αρχική αιτιολογική σκέψη 12 ενσωματώθηκε στην αιτιολογική σκέψη 9, πράγμα που είναι αποδεκτό για την Επιτροπή.

Στη συνέχεια, σε ό,τι αφορά τα ίδια τα άρθρα:

- Με το άρθρο 1 παράγραφος 1 προσαρμόζεται ο τίτλος της οδηγίας, ούτως ώστε να αντικατοπτρίζεται το ενισχυμένο πεδίο εφαρμογής της νέας τροποποιημένης οδηγίας. Όπως είναι προφανές, αυτό είναι αποδεκτό από την Επιτροπή.

- Με το άρθρο 1 παράγραφος 2 προσαρμόζεται το αρχικό άρθρο 1 της οδηγίας και με το άρθρο 1 παράγραφος 1, το άρθρο 1 παράγραφος 2 και το άρθρο 1 παράγραφος 3 επιφέρονται τροποποιήσεις ελάσσονος σημασίας στο κείμενο, οι οποίες γίνονται αποδεκτές από την Επιτροπή.

- Το άρθρο 1 παράγραφος 3 αντικαθιστά το αρχικό άρθρο 2 της οδηγίας και, σύμφωνα με όσα ορίζονται στο άρθρο 2 παράγραφος 1 στοιχείο α) i) επεκτείνεται το πεδίο εφαρμογής της οδηγίας, για να συμπεριληφθεί η ανάγκη τα μεταφερόμενα παιδιά στα οχήματα των κατηγοριών Ν2 και Ν3 να προσδένονται με συστήματα συγκράτησης παιδιών, εάν αυτά είναι διαθέσιμα, ενώ καθορίζεται ότι κάθε παιδί ηλικίας κάτω των 3 ετών είναι υποχρεωμένο να προσδένεται με το κατάλληλο σύστημα συγκράτησης για παιδιά. Όπως κρίνει η Επιτροπή, αυτό αποτελεί ευπρόσδεκτη προσθήκη. Τροποποιεί επίσης τον καθορισμό του πεδίου σε σύγκριση με την αρχική πρόταση (από ηλικίας κάτω των δώδεκα ετών και με βάρος 36 kg που μετατρέπονται τώρα σε ηλικίας κάτω των δώδεκα ετών και ύψους κάτω των 150 cm). Η εν λόγω τροπολογία ευθυγραμμίζεται με τη γνώμη του Ευρωπαϊκού Κοινοβουλίου και είναι αποδεκτή για την Επιτροπή. Σύμφωνα επίσης με όσα ορίζονται στο άρθρο 2 παράγραφος 1 στοιχείο α) ii), τα κράτη μέλη έχουν την ευχέρεια να επιτρέπουν στο έδαφός τους, παιδιά με ύψος άνω των 135 cm να προσδένονται με τις ζώνες ασφαλείας για ενήλικες, αντί με τα συστήματα συγκράτησης για παιδιά. Η Επιτροπή αποδέχεται την μεταβολή αυτή, εφόσον δεν πρόκειται να θέσει σε κίνδυνο την ασφάλεια των παιδιών και εφόσον με το όριο των 135 cm ισοφαρίζεται καλύτερα η αρχική πρόταση της Επιτροπής στην προβλεπόταν ο καθορισμός ορίου βάρους 36 kg. Το άρθρο 2 προσαρμόζεται επίσης στην απαίτηση τα παιδιά που μεταφέρονται με ταξί να προσδένονται με κατάλληλα συστήματα συγκράτησης παιδιών. Ωστόσο, εάν το σχετικό σύστημα δεν είναι διαθέσιμο, το παιδί μπορεί να κάθεται στο μπροστινό κάθισμα του συνεπιβάτη. Πρόκειται για θετική προσθήκη στην αρχική πρόταση, η οποία ευθυγραμμίζεται με την πρώτη ανάγνωση του ΕΚ και η οποία γίνεται αποδεκτή από την Επιτροπή.

- Με το άρθρο 1 παράγραφος 3 προσαρμόζεται επίσης το αρχικό άρθρο 2 με την προσθήκη του άρθρου 2 παράγραφος 2, το οποίο αναφέρεται στη μεταφορά παιδιών σε οχήματα των κατηγοριών Μ2 και Μ3. Με το άρθρο 2 παράγραφος 2 στοιχείο α) επιβάλλεται τα πρόσωπα ηλικίας κάτω των τριών ετών να προσδένονται με τις διαθέσιμες ζώνες ασφαλείας. Επιτρέπεται κατά συνέπεια στα κράτη μέλη να εξαιρούν παιδιά ηλικίας κάτω των τριών ετών από την πρόσδεση με τις ζώνες ασφαλείας στα οχήματα των κατηγοριών Μ2 και Μ3. Το σημείο αυτό συμφωνήθηκε από την Επιτροπή, η οποία θα διερευνήσει περαιτέρω το θέμα και θα υποβάλει τις απαιτούμενες προτάσεις τροποποιήσεων. Στο άρθρο 7 γίνεται σχετική παραπομπή στο θέμα αυτό.

- Με το άρθρο 1 παράγραφος 4 διαγράφεται το άρθρο 4 της αρχικής οδηγίας, πράγμα το οποίο γίνεται αποδεκτό από την Επιτροπή.

- Το άρθρο 1 παράγραφος 5 προσαρμόζει το άρθρο 6 της οδηγίας 91/671/ΕΟΚ και αφορά τις διάφορες εξαιρέσεις από τις ρυθμίσεις της οδηγίας. Το άρθρο αναγνωρίζει ότι δεν είναι δυνατό να τοποθετηθούν σε όλα τα οχήματα τα συστήματα συγκράτησης για παιδιά στο πίσω μέρος, με αποτέλεσμα να καθορίζεται ότι υπό τις περιστάσεις αυτές, παιδιά ηλικίας άνω των 3 ετών επιτρέπεται να προσδένονται με τις ζώνες ασφαλείας που προορίζονται για τους ενήλικες, ενώ τα παιδιά νεότερης ηλικίας υποχρεούνται να προσδένονται με τα κατάλληλα συστήματα συγκράτησης παιδιών, που αποτελούν τον προαπαιτούμενο όρο για τη σχετική διαδρομή. Αυτό γίνεται αποδεκτό από την Επιτροπή.

- Με το άρθρο 1 παράγραφος 5 επιτρέπεται επίσης παιδιά ηλικίας άνω των τριών ετών να προσδένονται με τις ζώνες ασφαλείας που προορίζονται για τις κατηγορίες των ενήλικων σε αυτοκίνητα οχήματα και σε ελαφρά φορτηγά, εάν η μεταφορά τους είναι περιστασιακή και καλύπτει μικρές αποστάσεις. Η Επιτροπή αναγνωρίζει την ανάγκη να καταβληθεί μέριμνα για τις αντίστοιχες περιστασιακές μεταφορές ενώ αναγνωρίζει επίσης ότι η προσαρμογή δεν πρόκειται να επηρεάσει με αντίξοο τρόπο την ασφάλεια σε βαθμό που θα μπορούσε να την επηρεάσει το εναλλακτικό σενάριο του να μην προβλέπεται η δυνατότητα μεταφοράς για τα παιδιά.

- Στο άρθρο 1 παράγραφος 5 λαμβάνονται τέλος υπόψη οι ειδικές συνθήκες κυκλοφορίας των τοπικών, αστικών οχημάτων των κατηγοριών Μ2 και Μ3. Η εν λόγω προσθήκη ευθυγραμμίζεται με την τροπολογία που έχει προταθεί από το Ευρωπαϊκό Κοινοβούλιο και γίνεται αποδεκτή από την Επιτροπή.

- Με το άρθρο 1 παράγραφος 6 προστίθεται στο αρχικό άρθρο το άρθρο 6α, με το οποίο παρέχεται η ευχέρεια θέσπισης πενταετούς παρέκκλισης, στο πλαίσιο της οποίας επιτρέπεται η μεταφορά περισσότερων παιδιών σε οχήματα των κατηγοριών Μ2 και Μ3 από τις διαθέσιμες θέσεις με ζώνες ασφαλείας. Αυτό γίνεται αποδεκτό από την Επιτροπή, προς το συμφέρον της εξεύρεσης συνολικής συμβιβαστικής λύσης, ενώ η αντίστοιχη εξαίρεση πρέπει να εγκρίνεται μόνο έπειτα από μεγάλη περίσκεψη.

- Με το άρθρο 1 παράγραφος 6 προστίθεται εκ νέου στο αρχικό άρθρο το άρθρο 6β με το οποίο επιτρέπεται η θέσπιση προσωρινής παρέκκλισης εξαετούς διάρκειας, για τη μεταφορά περισσότερων ατόμων σε οχήματα των κατηγοριών Μ1 και Ν1 από τις διαθέσιμες ζώνες ασφαλείας. Και πάλι, η Επιτροπή κάνει αποδεκτή την σχετική τροπολογία προς το συμφέρον της εξεύρεσης συνολικής συμβιβαστικής λύσης, αλλά θα εγκρίνει την αντίστοιχη εξαίρεση μόνο με πολύ μεγάλη περίσκεψη.

- Το άρθρο 1 παράγραφος 7 αντικαθιστά το αρχικό άρθρο 7 από το άρθρο 7α, με το οποίο επιβάλλεται στην Επιτροπή ο όρος να συνεχίσει τη διεξαγωγή ερευνών για την ασφάλεια των ατόμων στα αυτοκίνητα οχήματα και ιδίως σε συνάρτηση με τις διάφορες εξαιρέσεις από τις διατάξεις της οδηγίας και να υποβάλει σχετική έκθεση στο Συμβούλιο και το Κοινοβούλιο. Το σημείο αυτό γίνεται αποδεκτό από την Επιτροπή.

- Με το άρθρο 1 παράγραφος 7 προστίθεται περαιτέρω το άρθρο 7β, με το οποίο συγκροτείται σχετική επιτροπή η οποία είναι σε θέση να προσαρμόζει την οδηγία στην τεχνολογική πρόοδο. Αυτό γίνεται αποδεκτό από την Επιτροπή.

- Με το άρθρο 2 επιβάλλεται η εφαρμογή της οδηγίας, μια τριετία έπειτα από την έναρξη ισχύος της. Προς το συμφέρον της επίτευξης συνολικής συμφωνίας, το σημείο αυτό γίνεται αποδεκτό από την Επιτροπή.

4- ΣΥΜΠΕΡΑΣΜΑ

Η Επιτροπή υποστηρίζει ότι η κοινή θέση αποτελεί σημαντικό βήμα στην πορεία για την εμπέδωση της οδικής ασφάλειας στην ΕΕ και εκδίδει ευνοϊκή γνώμη για την κοινή θέση στο σύνολό της. Θα εγκρίνει ωστόσο τις σχετικές εξαιρέσεις βάσει των άρθρων 6α και 6β μόνο αφού τις εξετάσει με ιδιαίτερη περίσκεψη.